Il-Furjaniżi kellhom l-ewwel okkażjoni tal-partita fir-raba' minuta hekk kif korner ta' Cabral wassal il-ballun f'saqajn Piciollo li mill-viċin tefa' għoli. Fl-14-il minuta, Pembroke marru fil-vantaġġ b'xutt mill-viċin ta' Villalobos bil-ballun jispiċċa f'saqaf tax-xibka ta' Calleja Cremona. Wara diversi minuti kemmxejn kwieti, il-Furjana kellhom okkażjoni tajba meta Villa daħal tajjeb bir-ras fuq ballun li ġie minn corner ta' Cabral bil-konklużjoni taħbat mal-mimduda. Erbgħa minuti wara, il-Greens kellhom okkażjoni oħra tajba meta Piciollo rċieva pass preċiż ta' Chiesa, però ra x-xutt tiegħu jiġi salvat minn Mario Muscat mingħajr ebda diffikultà. Fl-40 minuta, kien Chiesa li kellu ċans tajjeb biex iġib id-draw għall-Furjaniżi, imma d-daqqa' ta' ras tiegħu marret barra. Minkejja l-okkażjonijiet kollha li kellhom Floriana, kienu Pembroke li reġgħu skurjaw, din id-darba permezz ta' Manolito Micallef li mill-viċin qabbeż il-ballun fuq Calleja Cremona wara li rċieva pass tajjeb mingħand Villalobos. Is-sitwazzjoni dehret iddisprata għal Floriana huma hu resqin lejn tmiem il-partita. Madankollu, huma rnexxielhom inaqqsu d-distakk minn ma' Pembroke permezz ta' penalty li inkariga ruħu minnu Fontanella. Minuta biss wara, Floriana ġabu d-draw minn penalty li għal darb'oħra kien skurjat minn Fontanella. Madankollu, anki r-rimonta ta' Floriana ma kellhiex għomor twil hekk kif fid-89 minuta huma spiċċaw b'10 min-nies meta Piciollo tkeċċa wara li ngħata t-tieni karta safra. Din it-tkeċċija ħarbtet lil Floriana u tat l-opportunità lil Gustavo Da Silva illi permezz ta' azzjoni personali sab ruħu quddiem il-lasti Furjaniżi. Ix-xutt tiegħu kien milquh parzjalment minn Calleja Cremona, però l-ballun xorta waħda baqa' sejjer fir-rokna tax-xibka. Referee: Sandro Spiteri